அம்மா வயிற்றில் குடியிருந்த எங்கள் தம்பி பூமியைப் பார்க்கப்போகும் நாள் நெருங்கிக் கொண்டிருந்தது. அந்த ஆடிமாதத்து வெய்யில் தணிந்து இரவு வந்து ஊர் உறங்கிக் கிடந்தது. வயிரவர் கோவில் ஆலடியில் ஊஞ்சலாடிக் களைத்துப்போன எனதும் என்னூர்ச் சின்னவர்களெல்லாம் உறங்கிவிட்ட இரவு அது. பெரியவர்களின் கதைகள் ஓயவில்லை. அம்பியப்பு வீட்டு வானொலியில் பீபீசி செய்தி கேட்பதற்காக அம்மம்மா , குஞ்சி , அம்பியப்பு , யூகே கிழவன் , வயிரவிமாமா , சிவமன்ரி எல்லாரும் காத்துக் கொண்டிருந்தார்கள்.